**Rhif 324 - Beirniadaeth Cystadleuaeth Barddoniaeth Blwyddyn 2 ac Iau**

**Beirniad – Sioned Lleiniau**

Cystadleuaeth ddifyr ac amrywiol dros ben gyda 69 o gerddi’n dod i law gan feirdd ifanc o bob cwr o Gymru. Yn sicr, roedd thema’r gystaleuaeth, Enfys, yn un oedd yn cynnig digon o gyfleoedd i’r ymgeiswyr ifanc ddefnyddio’u dychymyg a chafwyd ymdrechion arbennig o dda i ddefnyddio trosiadau, cymariaethau a delweddau perthnasol.

Yn naturiol, gyda beirdd mor ifanc, roedd cryn dipyn o wahaniaeth yn y cyrhaeddiad. Serch hynny, roedd nifer o’r cerddi symlaf a mwyaf cryno’n dangos cryn botensial o safbwynt syniadaeth a dychymyg, ac roedd diniweidrwydd, hiwmor a diwyg llawer ohonynt yn heintus iawn.

Cafwyd sawl ymgais oedd yn canolbwyntio ar gymharu saith lliw yr enfys â gwahanol wrthrychau a delweddau o fyd natur a bywyd bob dydd, gan danlinellu diddordebau a chwiwiau llawer o’r beirdd. Mae’n amlwg nad yw pawb yn gwirioni ar yr un pethau, a does dim o gwbl o’i le ar hynny – a dweud y gwir roedd yr amrywiaeth a gafwyd yn syniadau’r cystadleuwyr ifanc yn gwneud y dasg o feirniadu yn un ddifyr dros ben.

Ar y cyfan, gellir rhannu’r cerddi’n dri dosbarth – y rhai mwyaf syml ac elfennol, y rhai sy’n dangos mwy o ddatblygiad dychymyg a defnydd o iaith, a’r rhai mwy dychmygus ac uchelgeisiol. Roedd iaith a chywirdeb y tri dosbarth yn hynod dda, a phatrymau cadarn wedi’u sefydlu drwyddi draw. Rhaid canmol yr ymgeiswyr, eu hathrawon a’u rhieni yn hyn o beth. Buaswn yn bendant yn annog bob un o’r rhai a anfonodd eu cerddi i’r gystadleuaeth i ddal ati i ddatblygu eu syniadau a’u gwaith dylunio hyfryd.

Gyda chanmoliaeth am eu hymdrech, eu diniweidrwydd a’u potensial i’r dyfodol, rhoddaf y canlynol yn y trydydd dosbarth: Aur, Cadno Jones, Cai, Ceg i gyd!, Clown, Deg, Dewi, Eira Wen/Twts, Fi, Gruff, Gu, Guto Gwningen, Ieir, Mario, Naw, New Holland, Piano, Pinc, Pwll Nofio, Pêl-droed, Rwdlan, Sali Mali, Princess Snowflake, Tractor Coch, Twb,

Gydag anogaeth i barhau ati i feireinio’u crefft a datblygu eu syniadau, dyma’r ymgeiswyr sy’n perthyn i’r ail ddosbarth: Arielle, Theo R, Bella, Bryn Terfel, Cacen Gri, Chwyrligwgan, Cnonyn, Deimwnt, Dewin Dwl Bach, Drygiog!, Anya Richardson (Urdd22144557), Glynasorys, John Deere, Lexa, Llewpart, Lili Wen, Lili’r Wyddfa, Brodie Sherwood, Mia, Mos y ci, Myrddin, Poppy, Rhosyn, Evelyn Devonish, Sonic, Tecwyn, Teigr, Edward (Ted) Llewellin, Waldo, Oscar, Elen Benfelen, Efa George, Lilly W, Rhosyn, McBrodie a Rosie.

Ar frig y gystadleuaeth felly, heb fod mewn unrhyw drefn benodol, yn sgil eu gallu i ddatblygu eu syniadaeth a’u themâu yn ogystal a mynegi eu hunain yn groyw ac unigryw, boed hynny mewn cerddi rhydd neu fydr ac odl, gosodir y canlynol: Anni Collins (Urdd22120380), Lili Wen Fach, Lliwgar, Ana Tudor (Urdd22118845), Jenny, Lliwgar, Annes Euros(Urdd 2214297), Pwyll ac Uncorn.

Yn debyg iawn i deitl eu cerddi, mae gwaith beirdd y dosbarth cyntaf yn lliwgar ac amrywiol dros ben. Dilynodd sawl un o’r beirdd yn y dosbarthiadau is drywydd tebyg, ond mae dawn dweud y beirdd yn y dosbarth cyntaf yn eu codi i dir ychydig yn uwch.

Cerdd agos atoch ac annwyl iawn yw eiddo Anni Collins (Urdd22120380), sy’n sôn am y tebygrwydd rhwng y bardd â’r enfys. Mae’n gerdd ddiniwed, dafodieithol ac apelgar iawn mewn mydr ac odl a llawysgrifen ddestlus dros ben, ac mae’r pennill olaf yn dweud y cyfan:

Yndi, mae Mam yn deud ’mod i fel enfys

Yn gasgliad o liwiau di ben draw,

Yn codi gwên ar ôl pob storm

Yn haul wedi pob cawod law.

Pum pennill swynol wedi’u dylunio’n fendigedig o liwgar ar y dudalen yw cynnig Lili Wen Fach. Mae rhythm arbennig i’r gerdd a’r odli’n fendigedig drwyddi draw. Defnyddia’r bardd ddelweddau o fyd plentyn i ddisgrifio lliwiau’r enfys, a cheir ambell dinc bach personol gyda llinellau fel rhain:

Glas yw lliw y moroedd

A thractor mawr Dad-cu

Indigo fel blodau

Sy’n tyfu ger y tŷ.

Mae cynnig Lliwgar yn gweddu i’r dim i ffugenw’r bardd. Dyma gerdd sydd wedi’i dylunio’n hyfryd â llaw, gan gynnwys baner y Ddraig Goch ac enfys amryliw ar waelod y dudalen. Mae’r dweud yn effeithiol iawn hefyd, wrth i’r bardd restru cyfres o gymariaethau trawiadol i ddisgrifio lliwiau’r enfys. Daw’r gerdd i uchafbwynt yn y ddwy linell olaf:

Dyma liwiau’r enfys, dyma liwiau’r byd

Dyma’r lliwiau sy’n perthyn i ni gyd.

Cerdd mewn llawysgrifen wedi’i dylunio’n hyfryd yw eiddo Ana Tudor (Urdd22118845). Mae’n gerdd syml, ar ffurf tri phennill mewn mydr ac odl, sy’n ein hatgoffa ni o’r gobaith oedd yn cael ei gynnig gan yr enfys adeg y pandemig Covid 19. Mae’r rhythm yn dda a’r cyfeiriadau at liwiau’r enfys yn ddifyr. Er ei diniweidrwydd, mae’n gerdd fach effeithiol ac ychydig yn wahanol.

Enfys ymhobman

I ni gofio hyn,

Yn y pandemig

Fe ddaw haul ar fryn.

Mae cerdd Annes Euros(Urdd 2214297) yn un aeddfed dros ben o safbwynt thema, cystrawen a geirfa, sy’n sôn am ymddangosiad yr enfys yn yr awyr ar fore o wanwyn. Mae’r gerdd bedwar pennill yn odli’n rhwydd a’r rhythm yn gyson drwyddi – tipyn o gamp i blentyn o’r oed yma, chwarae teg.

Daeth bwa enfys lliwgar

Fel pont ar draws y byd,

Gan rannu’r haul a’r hindda,

Yn batrwm o liwiau drud.

Tri phennill pedair llinell yw sail cerdd benrhydd Pwyll wedyn, ac mae’r bardd yn mynd â ni i gyfeiriad annisgwyl. Tristwch a gofid yn sgil bwlian yw thema’r gerdd, wrth i’r bardd ddisgrifio sut mae lliwiau’r enfys yn cynnig cysur drwy’r cymylau llwydion.

Teimlodd bach yn hapusach

a gwelodd enfys yn disgleirio.

Lleisiau lliwgar a llygaid llawen

Cwmni yn rhoi cwtsh.

Diniweidrwydd y dweud sy’n dod ag Uncorn i frig y gystadleuaeth. Mae’r gerdd gryno mewn llawysgrifen dwt, yn odli fesul cwpled ac yn llawn hiwmor annwyl iawn a thro bach ar y diwedd. Wna i ddim datgelu’r diwedd, ond dyma ddwy linell o’r pennill cyntaf:

Pawb wedi dotio, ew roedd hi’n hardd,

Y bwa yn glanio yn ein gardd.

Wrth ganmol yr holl feirdd ifanc a fentrodd i’r gystadleuaeth a’u hannog bob un i ddal ati i fwynhau geiriau, dyma sut mae pethau’n sefyll y tro hwn. Mae’r wobr gyntaf yn mynd i Annes Euros(Urdd 2214297), yr ail agos iawn i Anni Collins (Urdd22120380) a’r trydydd i Uncorn, gyda chlod uchel i bawb.